text: Клуб "Приятели на цветята" ще озелени училището в Дебър - Parvomai.NET
  09:54, 20 фев 2013 г.
  На паметната за историята ни дата 19 февруари, учениците от клуб "Приятели на цветята" поднесоха представителната си изява "Цветя за Левски". Родители и гости се запознаха с дейността на клуба. Те видяха изработените от децата албуми и "растителни" паспорти и изложба с нарисувани от тях цветя. Малчуганите показаха и практически познания. Те разпознаваха различни видове растения, а имената им вписваха в "кръстословица", в общото поле на която се получи името на Васил Левски. С помощта на интерактивна дъска децата попълниха тест за живота на Дякона.
  Учениците от клуб "Приятели на цветята" са си поставили за цел да направят училището, в което учат по- красиво. Освен теоретична подготовка, бъдещите градинари се грижат за разсад, който през пролетта ще засадят в градинките около школото си. Средствата за посадъчния материал и нужните инструменти са осигурени от програма "УСПЕХ" по проект "Да направим училището привлекателно за младите хора".
  Ръководителката им Петя Жекова е подготвила редица интересни занимания за бъдещите градинари. Децата вече с нетърпение очакват разходката до ботаническата градина на БАН през един от "най-цветните" месеци – май.